“อุตตม” ลุยคลอดแผนกระตุ้นเศรษฐกิจแพคใหญ่ หวังดัน “จีดีพี” ปี 63 ฟื้น! โต3%
“อุตตม” ลุยคลอดแผนกระตุ้นเศรษฐกิจแพคใหญ่ หวังดัน “จีดีพี” ปี 63 ฟื้น! โต3%
“อุตตม” ลุยคลอดแผนกระตุ้นเศรษฐกิจแพคใหญ่ หวังดัน “จีดีพี” ปี 63 ฟื้น! โต3%
5 ส.ค. 2562

นายอุตตม สาวนายน รมว.คลัง เปิดเผยภายหลังนายสมคิด จาตุศรีพิทักษ์ รองนายกรัฐมนตรี มอบนโยบายแก่ผู้บริหารกระทรวงการคลังว่า กระทรวงการคลังเตรียมออกมาตรการกระตุ้นเศรษฐกิจเป็นแพคเกจใหญ่ภายในเดือนสิงหาคมนี้ โดยหวังจะส่งผลให้เศรษฐกิจเป็นบวก
สำหรับมาตรการที่จะออกมาจะเน้นดูแลคนทุกกลุ่มตั้งแต่ระดับฐานราก ทั้งเกษตรกร ที่ได้รับผลกระทบจากภัยแล้ง ผู้ค้าขายในระดับชุมชุม รวมถึงผู้ประกอบการรายเล็ก รายย่อย หรือกลุ่มสตาร์ทอัพ รวมถึงการส่งเสริมการท่องเที่ยวในภาพรวม ไม่ใช่เฉพาะในเมืองรอง
“มาตรการที่ออกมาต้องแรง ถ้าทำแล้วหวังให้ได้ผลจริงจัง ส่งผลเศรษฐกิจในเชิงบวก…เสนอเป็นแพคเกจใหญ่”นายอุตตม กล่าว
อย่างไรก็ตาม รมว.คลัง ยังไม่ขอประเมินว่า มาตรการที่จะออกมาจะส่งผลให้ GDP ปี 63 ไม่ต่ำกว่า 3 % หรือไม่ โดยขอรอดูมาตรการทั้งหมดก่อน ซึ่งจะมีการประเมินตัวเลขงบประมาณ และการคาดการณ์การเติบโตของเศรษฐกิจด้วย ซึ่งอาจจะโตเกิน 3 % ก็เป็นได้
ทั้งนี้ มาตรการที่จะออกมา จะมีการนำเข้าสู่ที่ประชุมครม.เศรษฐกิจได้พิจารณาก่อน โดยจะใช้เม็ดเงินจากงบประมาณ ปี 62 ที่เหลือไปพลางก่อน
 
 
 